Dialet sloven des valadis de Tor

Il dialet sloven des valadis de Tor (terško o Po našin) al è fevelât al dì di vuê di cirche trê mîl personis a Lusèvare, Taipane e part dai comuns di Atimis, Nimis e Faedis. Une volte al samee che al fos fevelât intune aree plui vaste, che comprendeve ancje tocs dai comuns di Tarcint e Montenârs.

 Storie 
Cheste fevelade e je nassude probabilmentri ator al VI secul dal vieli sloven, e pes sôs carateristichis arcaichis, dongje dal resian e al dialet de val Zeglie (o zelian) in Austrie, al è une impuartant sorzint pai studis su a evoluzion de lenghe slovene. Cul passâ dal timp il lessic al à cjapât dentri peraulis dalmatis, istrianis, furlanis e, soredut daspò de Seconde vuere mondiâl, talianis, ma la struture e je restade chê origjinarie, cun particolaritâts come i trê gjenars, lis sîs coniugazions dai verps e il mantegniment dal gjenar duâl, fat simpri un grum interessant pai studiôs; il plui grant espert di cheste fevelade al è Pavle Merkù, za autôr di libris su la toponomastiche locâl.

 Situazion atuâl 
Il po našin al è di sigûr une lenghe in pericul, sei pal bas numar di fevelants, causât ancje de fuart emigrazion tai agns passâts, sei de influence ingombrant dal talian, che al riscje di disnaturâ la lenghe. Par chest intes scuelis dal comun di Lusèvare si insegne ancje il sloven leterari, pûr cun fuarts riferiments a la realtât locâl, cussì di podê judâ il disvilup di peraulis autonomis di bande dai plui zovins.